Diari Oficial de la Generalitat Valenciana


Sumari del DOGV 7338, del 13-08-2014 (2014/7668)

ORDE 69/2014, de 8 d'agost, de la Conselleria d'Educació, Cultura i Esport, per la qual es convoca la concessió d'ajudes per a la producció audiovisual.
--------------------------------------------------------------------------------------------------------------------------------------------------------

### Dades del document

Número de DOGV
:   7338

Data del DOGV
:   13-08-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/7668


Data del document
:   08-08-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 69/2014, de 8 d'agost, de la Conselleria d'Educació, Cultura i Esport, per la qual es convoca la concessió d'ajudes per a la producció audiovisual. [2014/7668]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural.  
Així mateix, de conformitat amb el que preveu l'article 16 del Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon a la Secretaria Autonòmica de Cultura i Esport les funcions que li atribuïx l'article 68 de la Llei del Consell en matèria de proposta i execució de la política cultural relativa al teatre, música i cine, així com la gestió de les ajudes i subvencions de l'àmbit cultural.  
  
A fi d'impulsar la creació d'obres audiovisuals i la promoció de les empreses de producció audiovisual i empreses de servicis, la Conselleria d'Educació, Cultura i Esport considera necessari establir ajudes per a donar suport al sector audiovisual en l'àmbit competencial de la Generalitat i estimular la creació d'obres audiovisuals que servisquen de foment de la cultura i de l'idioma valencià. Estes ajudes s'arrepleguen com a mesures de foment en l'article 8 de la Llei 1/2006, de 19 d'abril, de la Generalitat, del Sector Audiovisual.  
  
Per tot això, de conformitat amb el que disposa la Llei 38/2003, de 17 de novembre, General de Subvencions, i el seu Reglament de desplegament, aprovat pel Reial Decret 887/2006, de 21 de juliol; el Decret 9/2014, de 12 de juny, del president de la Generalitat; el Decret 88/2014, de 13 de juny, del Consell; el Decret 190/2012, de 21 de desembre, del Consell, que aprova el Reglament Orgànic i Funcional de la Conselleria d'Educació, Cultura i Esport; fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i en exercici de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
  
ORDENE  
  
Primer  
Convocar la concessió d'ajudes, en règim de concurrència competitiva, per a la producció a la Comunitat Valenciana de:  
- curtmetratges d'animació, pilots de sèrie d'animació i sèries d'animació,  
- llargmetratges de ficció, animació i documentals,  
- sèries documentals,  
i aprovar les bases i els annexos pels quals es regirà esta convocatòria.  
  
Segon  
L'import global màxim que podrà assignar-se en concepte d'estes ajudes per esta convocatòria serà de 3.370.250 euros.  
L'import global màxim per a l'exercici de 2014 serà d'1.670.250 euros. El pagament es realitzarà amb càrrec a la línia T7627000, inclosa en el programa 453.40, Arts Plàstiques i Escèniques, del capítol VII, del pressupost de la Generalitat per a l'exercici de 2014.  
Per a l'anualitat de 2015 l'import màxim serà d'1.700.000 euros i quedarà condicionat a l'existència de crèdit adequat i suficient per a atendre'l en la corresponent llei de pressupostos de la Generalitat per a 2015, de conformitat amb l'article 29 del text refós de la Llei d'Hisenda Pública de la Generalitat Valenciana.  
Així mateix, estos imports podran ser minorats quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
Conforme al Decret 147/2007, de 7 de setembre, del Consell, i d'acord amb el Reglament General d'Exempció per Categories (RGEC II): Reglament (UE) núm. 651/2014 de la Comissió, de 17 de juny, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, este règim d'ajudes està exempt de notificació a la Comissió Europea i és compatible amb el mercat interior, d'acord amb l'article 107, apartat 3, del Tractat, perquè complix tots els requisits de l'article 54 i del capítol I de l'esmentat Reglament 651/2014.  
D'acord amb l'esmentat reglament, este règim d'ajudes dóna suport productes culturals com es reflectix en la base 3.5 de la convocatòria. Estes ajudes consistixen en la producció d'obres audiovisuals.  
S'exigix una territorialització del gasto de, com a mínim, l'import de l'ajuda concedida, inferior al màxim del 160 % de l'import que permet el Reglament 651/2014. L'import de l'ajuda no es calcula en funció d'un percentatge del gasto territorial realitzat. No s'exigix que es duga a terme en el territori un nivell mínim d'activitat. Són subvencionables els costos globals de la producció d'obres audiovisuals, incloent-hi els costos per a millorar l'accessibilitat de les persones amb discapacitat. La intensitat d'ajuda per a la producció d'obres audiovisuals no excedix del 50 % dels costos subvencionables. El règim d'ajudes permet que la intensitat de l'ajuda puga incrementar-se fins al 60 % dels costos subvencionables en el cas de produccions transfrontereres finançades per més d'un estat membre i en les quals participen productors de més d'un estat membre; i fins al 100 % dels costos subvencionables en el cas de les obres audiovisuals difícils i les coproduccions en què participen països de la llista del Comité d'Ajuda al Desenrotllament (CAD) de l'OCDE, segons com reflectix i definix la base primera de la convocatòria.  
  
Estes ajudes no es reserven per a activitats de producció específiques o parts individuals de la cadena de valor de la producció. Estes ajudes no es destinen a infraestructures d'estudis cinematogràfics. Estes ajudes no estan reservades als nacionals del país ni s'exigix als beneficiaris que siguen empreses establides conforme al dret mercantil nacional, conforme s'especifica en la base tercera de la convocatòria.  
  
Estes ajudes no es poden aplicar a les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior. Tampoc a les empreses en crisi, tenint en compte la definició de l'article 2.18 del Reglament (UE), núm. 651/2014, de la Comissió, de 17 de juny.  
Només serà possible l'acumulació de les ajudes a la producció audiovisual amb ajudes estatals sense costos subvencionables identificables fins al llindar més elevat de finançament total pertinent fixat per a les circumstàncies concretes de cada cas en el Reglament (UE) núm. 651/2014 de la Comissió, de 17 de juny, o en una decisió o un reglament d'exempció per categories adoptat per la Comissió.  
No podran acumular-se les ajudes a la producció audiovisual amb ajudes de minimis relatives als mateixos costos subvencionables si la dita acumulació dóna lloc a una intensitat de l'ajuda superior a l'establida en el capítol III del Reglament (UE) núm. 651/2014 de la Comissió, de 17 de juny.  
  
Quart  
Esta orde produirà efectes a partir de l'endemà del dia de la publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de la publicació d'esta orde.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'esta orde o a partir de l'endemà del dia en què es notifique la resolució expressa del recurs de reposició.  
  
València, 8 d'agost de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
Bases per a la concessió d'ajudes per a la producció audiovisual de curtmetratges d'animació, pilots de sèrie d'animació i sèries d'animació; de llargmetratges de ficció, animació i documentals, i de sèries documentals.  
  
Primera. Objecte de les ajudes. Modalitats i import de les ajudes i característiques  
Les ajudes regulades per la present orde tenen per objecte el suport al sector audiovisual, la producció audiovisual de creació i de contingut artístic, cultural i social, la utilització del valencià en les obres audiovisuals i la incorporació de les noves tecnologies de la comunicació, en l'àmbit competencial de la Generalitat  
Els projectes podran atendre a les modalitats següents: format de curtmetratges d'animació, pilots de sèrie d'animació i sèries d'animació; format de llargmetratge, amb gèneres de ficció, animació i documental, i format de sèries documentals. Podran agrupar-se els projectes, segons la modalitat i el gènere, per a l'adjudicació de les ajudes.  
L'import global d'estes ajudes serà de 3.370.250 euros. L'ajuda màxima concedida per a cada projecte no podrà superar el 50 % dels costos subvencionables, excepte en el cas d'obres audiovisuals difícils i les coproduccions en què participen països de la llista del Comité d'Ajuda al Desenrotllament (CAD) de l'Organització de Cooperació i Desenrotllament Econòmics (OCDE), en les quals podran subvencionar-se fins al 100 % dels costos subvencionables. La intensitat de l'ajuda a les produccions transfrontereres finançades per més d'un estat membre i en les quals participen productors de més d'un estat membre de la UE podrà arribar fins al 60 % dels costos subvencionables. S'entendrà per obres audiovisuals difícils: els curtmetratges; aquelles que utilitzen l'única versió original en valencià; aquelles que siguen la primera o segona obra d'un director; els documentals de baix pressupost (inferiors a 500.000 euros); les sèries documentals i les que justifiquen els motius pels quals trobarien dificultats per a introduir-se en el mercat.  
  
Només serà possible l'acumulació de les ajudes a la producció audiovisual amb ajudes estatals sense costos subvencionables identificables fins al llindar més elevat de finançament total pertinent fixat per a les circumstàncies concretes de cada cas en el Reglament (UE) núm. 651/2014 de la Comissió, de 17 de juny, o en una decisió o un reglament d'exempció per categories adoptat per la Comissió.  
No podran acumular-se les ajudes a la producció audiovisual amb ajudes de mínims relatives als mateixos costos subvencionables si esta acumulació dóna lloc a una intensitat de l'ajuda superior a l'establida en el capítol III del Reglament (UE) núm. 651/2014 de la Comissió, de 17 de juny.  
En el cas de produir-se sobrefinançament o sobrepassar-se la intensitat màxima de l'ajuda permesa per una possible acumulació amb altres règims d'ajudes per a la mateixa producció, es procedirà a reduir l'import de l'ajuda atorgada per tal d'ajustar-lo a l'import màxim d'ajuda permés.  
Seran subvencionables els costos globals de la producció d'obres audiovisuals, incloent-hi els costos per a millorar l'accessibilitat de les persones amb discapacitat.  
  
Segona. Conceptes  
La convocatòria inclou les ajudes per a la producció de curtmetratges, pilots de sèrie i sèries d'animació, de llargmetratges de ficció, animació i documentals, i de sèries documentals durant els exercicis de 2014 i 2015.  
- Curtmetratge: la pel·lícula cinematogràfica que tinga una duració inferior a seixanta minuts.  
- Pilot de sèrie: capítol d'una sèrie que servix per a valorar la possibilitat de realitzar la sèrie completa i que, en el supòsit de dur-se a terme, serà el primer episodi de la sèrie.  
- Sèrie: es considera sèrie, aquella de sis o més capítols destinada a exhibir-la en televisió i que seguix una línia argumental o temàtica amb un desenllaç determinat.  
- Llargmetratge: la pel·lícula cinematogràfica que tinga una duració igual o superior a seixanta minuts, destinada a la ser exhibida en sales de cine.  
  
Tercera. Beneficiaris  
1. Dins dels límits pressupostaris i, d'acord amb les condicions i els criteris que s'establixen en estes bases, podran obtindre estes ajudes les persones físiques, les agrupacions d'interés econòmic i les xicotetes i mitjanes empreses de qualsevol estat membre de la Unió Europea, o de l'Espai Econòmic Europeu, en l'àmbit competencial de la Generalitat.  
  
2. Únicament podran ser beneficiaris d'estes ajudes les xicotetes i mitjanes empreses (pime), d'acord amb la definició establida en el Reglament (CE) núm. 651/2014 de la Comissió, de 17 de juny.  
  
Als efectes d'esta orde, es considerarà empresa qualsevol entitat, independentment de la seua forma jurídica, que exercisca una activitat econòmica. En particular, es consideraran empreses les entitats que exercisquen una activitat artesanal o unes altres activitats a títol individual o familiar, així com les societats de persones i les associacions que exercisquen una activitat econòmica de manera regular i que reunisca els requisits següents:  
- La categoria de microempreses, xicotetes i mitjanes empreses (pime) està constituïda per les empreses que ocupen menys de 250 persones i el volum de negocis anual de les quals no excedix 50 milions d'euros o el balanç general del negoci anual del qual no excedix 43 milions d'euros.  
- En la categoria de les pime, es definix xicoteta empresa com una empresa que ocupa menys de 50 persones i el volum de negocis anual o el balanç general anual de la qual no supera els 10 milions d'euros.  
  
- En la categoria de les pime, es definix una microempresa com una empresa que ocupa menys de 10 persones i el volum de negocis anual o el balanç general anual de la qual no supera els 2 milions d'euros.  
  
3. No podran accedir a estos incentius els projectes que, en el moment de la decisió de la comissió avaluadora corresponent, ja s'hagen realitzat i estrenat en qualsevol plataforma de difusió. Els projectes que hagen sigut subvencionats en convocatòries anteriors no podran accedir novament a estes subvencions.  
4. Estes ajudes no es poden aplicar a les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior. Tampoc a les empreses en crisi, tenint en compte la definició de l'article 2.18 del Reglament (UE) núm. 651/2014, de la Comissió, de 17 de juny.  
Estes ajudes no es reserven per a activitats de producció específiques o parts individuals de la cadena de valor de la producció. Estes ajudes no es destinen a infraestructures d'estudis cinematogràfics.  
5. No podran accedir a estes ajudes els projectes especificats en els punts 9 i 10 de l'article 8 de la Llei 1/2006, de 19 d'abril, de la Generalitat, del Sector Audiovisual.  
  
Quarta. Presentació de sol·licituds. Requisits generals  
1. El termini de presentació de les sol·licituds serà de quinze dies naturals comptats a partir de l'endemà de la publicació d'esta orde en el Diari Oficial de la Comunitat Valenciana.  
2. Les sol·licituds dirigides a la Conselleria d'Educació, Cultura i Esport, podran presentar-se a la seu de la Conselleria d'Educació, Cultura i Esport, ubicada a l'avinguda de Campanar, núm. 32, 46513 València, i a les direccions territorials d'Educació, Cultura i Esport d'Alacant (c/ Carratalá, 47, 03450 Alacant), de Castelló de la Plana (av. del Mar, 23, 12530 Castelló de la Plana) i València (c/ Gregori Gea, 14, 46715 València). També es podrà fer ús de qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus. La sol·licitud s'ha de presentar en un sobre obert perquè en la capçalera del document es faça constar el nom de l'oficina, la data i el lloc d'admissió, o presentació en el registre, i es comunicarà la remissió de la sol·licitud per mitjà de fax (núm. 520 152 492) o de telegrama en el mateix dia, només als efectes organitzatius.  
Així mateix, es podrà realitzar la presentació i el registre de la sol·licitud per mitjans electrònics i sol·licitar que les comunicacions i notificacions es practiquen per la dita via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de creació del registre telemàtic de la Generalitat i regulació de les notificacions telemàtiques de la generalitat. A fi de complir amb els requisits de seguretat establits, la designació de l'adreça o bústia de correu electrònic, a l'efecte de la pràctica de notificacions a l'interessat, haurà de correspondre amb la proporcionada per la Generalitat amb el domini ?cv.gva.es?.  
Es requerirà, per a sol·licitar este tipus d'ajudes per via telemàtica, el certificat de firma electrònica de ciutadà, emés per l'Institut Valencià de Finances ?http://www.accv.es/ciudadanos/>.  
La tramitació telemàtica pot realitzar-se a través del PROP, en l'URL següent:  
?http://www.gva.es/portal/page/portal/inicio/procedimientos'id\_proc=14428>.  
Els documents complementaris a la sol·licitud poden ser aportats de forma telemàtica. En este cas només s'acceptaran en format pdf i hauran d'estar firmats per mitjà de la plataforma de firma en línia de l'Institut Valencià de Finances: ?http://www.accv.es/ciudadanos/firma-on-line-pdf/>.  
3. Les sol·licituds hauran d'omplir-se seguint el model de sol·licitud d'ajudes per a la producció audiovisual, que s'adjunta com a annex I, i desenrotllarà els punts següents:  
3.1. Declaració de les subvencions, ajudes, ingressos o recursos sol·licitats, percebuts o concedits i pendents de percepció per unes altres administracions o institucions públiques i privades per a la mateixa finalitat, justificada documentalment la seua quantia (apartat E del model de sol·licitud).  
3.2. Declaració responsable de no incórrer en cap de les prohibicions per a obtindre la condició de beneficiari, especificades en el punt 2 de l'article 13 de la Llei 38/2003, de 17 de novembre, General de Subvencions (apartat F del model de sol·licitud).  
3.3. Declaració responsable de compliment de la normativa sobre integració laboral de persones amb discapacitat, o si és el cas, l'exempció de la dita obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV 4479, d'11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat (apartat F del model de sol·licitud).  
3.4. Declaració d'obra cultural (apartat G del model de sol·licitud). Per a ser beneficiaris de les ajudes regulades en esta orde, els projectes hauran de complir, almenys, dos dels criteris culturals següents:  
  
- Que l'acció de l'obra audiovisual es duga a terme en algun lloc de la Unió Europea, principalment a la Comunitat Valenciana.  
- Que almenys un dels personatges principals estiga lligat o bé amb la cultura valenciana o europea o bé amb l'àmbit territorial lingüístic valencià.  
- Que la versió original de l'obra audiovisual siga en valencià.  
- Que el guió de l'obra audiovisual siga una adaptació d'una obra literària original.  
- Que el tema de l'obra audiovisual forme part o es derive de la cultura o del patrimoni valencià o europeu.  
- Que el tema de l'obra audiovisual es referisca a l'art o a un o a diversos artistes.  
- Que el tema de l'obra audiovisual es referisca a personatges o a esdeveniments històrics.  
- Que l'obra audiovisual tracte temes actuals, culturals, socials o polítics d'interés per a la població de la Comunitat Valenciana o de la Unió Europea.  
- Que el tema de l'obra audiovisual faça referència a un esdeveniment de significació universal i d'interés, fictici o real.  
- Que l'obra audiovisual utilitze el patrimoni arquitectònic, arqueològic o natural de la Comunitat Valenciana per a reflectir el context cultural europeu.  
- Que l'obra audiovisual siga d'animació.  
La concurrència dels criteris culturals assenyalats en l'apartat G del model de sol·licitud significarà el compliment de la declaració d'obra cultural.  
3.5. Autorització a la Generalitat Valenciana per a la utilització de la producció subvencionada en les activitats relacionades amb la política de promoció de l'audiovisual valencià (apartat H del model de sol·licitud).  
4. Igualment, la sol·licitud haurà d'acompanyar-se de l'original o de la fotocòpia compulsada de la següent documentació (apartat I del model de la sol·licitud):  
a) Acreditació de l'empresa de posseir els pertinents drets de propietat intel·lectual sobre el guió, i si és el cas, el d'opció sobre l'obra preexistent.  
b) En el cas de coproduccions, haurà d'aportar-se una còpia compulsada del contracte de coproducció.  
c) Per als projectes de curtmetratge, pilots de sèrie i sèries d'animació: un exemplar del projecte en format paper i tres exemplars del projecte en format digital (CD, USB, etc. Cada exemplar en un CD o en un USB diferent) amb el contingut següent:  
1. Guió, sinopsi de 10 línies i tagline.  
- Memòria de producció i direcció.  
2. Annex II. Fitxa-resum del projecte (títol, modalitat, sinopsi breu, fitxa tècnica breu, pressupost i finançament confirmats).  
3. Historial professional de l'empresa productora i projecció empresarial.  
4. Pressupost de la producció detallat per capítols.  
5. Pla de finançament raonat i degudament documentat per mitjà de l'aportació, si és el cas, dels contractes o acords subscrits a este efecte, fent una especial referència a les aportacions, subvencions o ajudes sol·licitades i/o rebudes, d'altres administracions o institucions públiques o privades.  
6. Pla de comercialització de la producció, en el qual s'indicarà expressament el seu pla de difusió en festivals i en els entorns on l'obra audiovisual puga tindre una major repercussió.  
7. Pla de treball, amb indicació del temps de rodatge, dates i localitzacions. S'ha d'indicar amb exactitud el nombre total de dies de rodatge/gravació, les dates i les localitzacions exactes, i el nombre de dies de rodatge/gravació a la Comunitat Valenciana.  
8. Composició de l'equip tècnic i artístic. Amb la presentació d'escrits de coneixement i interés per part dels principals components d'estos equips. Trajectòria professional de l'equip creatiu (director, guionista, compositor de la música i productor executiu).  
9. Empreses de servicis que participen en el projecte.  
10. Còpies de contractes de coproducció, venda de drets a televisió, distribució, etc.  
11. Annex III. Declaració responsable sobre els criteris de valoració.  
  
d) Per als projectes de llargmetratge de ficció, animació i documental i per als projectes de sèries documentals:  
1. Cinc còpies en paper de la documentació següent:  
- Guió, sinopsi de 20 línies i sinopsi de 3 línies.  
- Full resum del pressupost.  
- Memòria de la producció i de la direcció, on es descriurà expressament el valor comercial, cultural i innovador del projecte.  
Cada còpia de la documentació es presentarà en un sobre tancat anònim, separat de la resta de documents que componen el projecte. En el sobre només ha de figurar el títol del projecte. Ni en l'exterior del sobre ni en el contingut ha de figurar cap referència a l'empresa productora o membres de l'equip tècnic i artístic. En cas d'existir alguna referència, el projecte quedarà exclòs de la convocatòria:  
2. Una còpia en paper i quatre còpies en suport CD-ROM, DVD o USB, etc. Els documents podran presentar-se en format PDF protegit, amb la possibilitat d'imprimir el document. Les imatges podran presentar-se en format JPG. Els vídeos podran presentar-se en format Windows Media Video (WMV). Els àudios podran presentar-se en format Windows Media Audio (WMA). Tots els projectes hauran de presentar les cinc còpies del guió en suport paper, a més d'incloure's en el CD-ROM o DVD. Els projectes la versió original dels quals siga en valencià hauran també d'incloure el guió en versió castellana en el suport digital), amb el contingut següent:  
2.1. Annex II. Fitxa-resum del projecte (títol, modalitat, sinopsi breu, fitxa tècnica breu, pressupost i finançament confirmat).  
2.2. Historial professional de l'empresa productora i projecció empresarial.  
2.3. Pressupost de la producció detallat per capítols, amb la indicació del gasto previst aproximat que tindrà lloc a la Comunitat Valenciana. Hi ha un model que estarà disponible en la pàgina web de la Conselleria d'Educació, Cultura i Esport ?www.cece.gva.es?.  
2.4. Pla de finançament raonat i degudament documentat per mitjà de l'aportació, si és el cas, dels contractes o acords subscrits a este efecte, fent una especial referència a les aportacions, subvencions o ajudes sol·licitades i/o rebudes d'altres administracions o institucions públiques o privades.  
2.5. Pla de comercialització de la producció, amb la indicació expressa del seu pla de difusió en festivals i en els entorns on l'obra audiovisual puga tindre una major repercussió. Pla de distribució.  
2.6. Pla de treball, amb la indicació del temps de rodatge, les dates i les localitzacions. S'ha d'indicar amb exactitud el nombre total de dies de rodatge/gravació, les dates i les localitzacions exactes, i el nombre de dies de rodatge/gravació a la Comunitat Valenciana.  
2.7. Composició de l'equip tècnic i artístic. Amb la presentació d'escrits de coneixement i interés per part dels principals components d'estos equips. Trajectòria professional de l'equip creatiu (director, guionista, director de fotografia, compositor de la música i productor executiu).  
2.8. Empreses de servicis que participen en el projecte.  
2.9. Còpies de contractes de coproducció, venda de drets a televisió, distribució, etc.  
2.10. Annex III. Declaració responsable sobre els criteris de valoració.  
e) Dades bancàries on l'empresa sol·licitant desitge rebre l'import de l'ajuda en cas de resultar beneficiària, que es constataran en el model de domiciliació bancària que s'adjunta a la present convocatòria.  
  
5. D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat K del model de sol·licitud s'inclou la possibilitat que els sol·licitants autoritzen expressament la Conselleria d'Educació, Cultura i Esport per a obtindre directament l'acreditació del compliment de les obligacions tributàries i davant de la seguretat social. No obstant això, si els sol·licitants deneguen este consentiment, hauran d'aportar la documentació següent:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions tributàries.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública de la Generalitat que acredite que el sol·licitant no té deutes de naturalesa tributària amb la Generalitat.  
De la mateixa manera, en l'apartat K del model de sol·licitud, s'inclou la possibilitat que s'autoritze expressament la Conselleria d'Educació, Cultura i Esport per a obtindre directament els documents següents:  
  
- Fotocòpia del DNI del representant de l'empresa sol·licitant.  
- Alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com l'últim rebut de l'impost o, si és el cas, la declaració jurada de trobar-se exempt del pagament d'este impost.  
No obstant això, si els sol·licitants deneguen este consentiment, hauran d'aportar la documentació abans assenyalada en l'epígraf anterior, excepte en el cas d'estar inscrits en el Registre Administratiu d'Empreses Audiovisuals de la Comunitat Valenciana, la qual cosa hauran de fer constar en l'imprés de sol·licitud (apartat J del model de sol·licitud).  
  
6. Per al supòsit que el sol·licitant, persona jurídica, no estiga inscrit en el Registre Administratiu d'Empreses Audiovisuals de la Comunitat Valenciana, també haurà d'aportar la fotocòpia de la targeta d'identificació fiscal, la fotocòpia de l'escriptura de constitució amb el caixetí d'inscripció en el registre públic corresponent o, si és el cas, certificat expedit pel titular del registre públic en què l'empresa es trobe inscrita; i documentació acreditativa de la representació i capacitat amb què actua el seu representant legal (apartat J del model de sol·licitud).  
  
7. Si la sol·licitud no inclou totes les dades exigides en el model de sol·licitud, que han d'estar degudament omplides, o falta alguna documentació de caràcter administratiu, s'instarà l'interessat perquè en el termini de 10 dies esmene estos defectes, amb l'advertència que en el cas de no fer-ho es considerarà que desistix en la seua petició, d'acord amb el que disposa l'article 71.1. de la Llei 30/1992, de 26 de novembre, amb la resolució prèvia que haurà de ser dictada en els termes que preveu l'article 42 de l'esmentada llei.  
8. El contingut d'informació falsa o que no es corresponga amb la realitat en els annexos de la convocatòria suposarà la no valoració per part de la comissió i serà motiu per a la seua desestimació en la resolució dictada per l'òrgan competent, o, si és el cas, serà motiu de revocació de la subvenció ja concedida.  
9. Les dades de caràcter personal contingudes en l'imprés de sol·licitud podran ser incloses en un fitxer per al seu tractament automatitzat per la Conselleria d'Educació, Cultura i Esport. El tractament d'estes dades es farà d'acord amb el que disposa la Llei Orgànica 15/1999, de Protecció de Dades de Caràcter Personal, i el Reglament que la desplega, i els interessats podran exercir els seus drets d'acord amb la dita llei davant de la mencionada conselleria.  
  
Quinta. Instrucció del procediment de concessió de les ajudes. Comissió tècnica avaluadora  
1. L'òrgan competent per a l'ordenació i la instrucció del procediment de concessió de les ajudes és el Servici de Coordinació d'Entitats Culturals i Ajudes de la Direcció General de Cultura.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en el apartat següent.  
3. Per a avaluar els projectes presentats pels sol·licitants, es constituirà una comissió tècnica avaluadora, conforme preveu l'article 22 de la Llei General de Subvencions, que adaptarà el seu funcionament a les regles generals que s'apliquen als òrgans col·legiats establides en l'article 22 i següents de la Llei 30/1992, i que tindrà la composició següent:  
  
- President: el subdirector general d'Arts Plàstiques i Escèniques o persona en qui delegue.  
- Vicepresident: el cap del Servici de Coordinació d'Entitats Culturals i Ajudes.  
- Vocals: dos tècnics de l'Administració a proposta de la Direcció General de CulturArts Generalitat, nomenats per l'òrgan competent.  
  
- Secretari: un tècnic adscrit a la Direcció General de Cultura; amb veu, però sense vot.  
4. La comissió avaluadora podrà realitzar totes les comprovacions que considere necessàries per a una millor avaluació dels projectes presentats i podrà sol·licitar a l'interessat que comparega personalment o que aporte els documents o la informació que considere necessària per a l'estudi del projecte per al qual se sol·licita l'ajuda. La documentació addicional sol·licitada haurà de ser merament aclaridora i en cap cas podrà tractar-se de la documentació exigida en la sol·licitud inicial, d'acord amb el que establixen estes bases.  
5. La comissió tècnica avaluadora, atenent les sol·licituds presentades, emetrà un informe d'avaluació d'acord amb els criteris de valoració que s'enumeren en la base sexta, i es deixarà constància en l'acta corresponent dels motius de valoració de les sol·licituds, així com de la seua prelació de major a menor puntuació. L'òrgan instructor comprovarà, si és el cas, respecte dels sol·licitants avaluats, la certificació positiva d'estar al corrent de les seus obligacions tributàries i davant de la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En el cas de no estar autoritzada la Conselleria d'Educació, Cultura i Esport, serà el sol·licitant qui haurà d'acreditar-ho. En cas de no poder-se acreditar la certificació positiva d'estar al corrent de les obligacions tributàries i davant de la Seguretat Social, l'òrgan instructor els exclourà de la proposta de resolució de concessió dels incentius.  
  
6. L'òrgan instructor, a la vista dels expedients i de l'informe de la comissió avaluadora, formularà la proposta de resolució provisional, degudament motivada, que serà notificada fefaentment als interessats, amb trasllat per un termini de deu dies per a al·legacions, si és el cas, es prescindirà d'este tràmit quan no figuren en el procediment ni siguen tinguts en compte uns altres fets ni unes altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva i s'elevarà a la consellera d'Educació, Cultura i Esport, òrgan competent per a resoldre l'adjudicació de les ajudes, la seua quantia, així com la seua distribució per anualitats.  
  
  
Sexta. Criteris de valoració. Percentatge entre modalitats  
6.1. Per a la valoració dels projectes de curtmetratge d'animació, pilot de sèrie d'animació i sèrie d'animació, fins a un màxim de 100 punts, es consideraran els criteris següents:  
6.1.1. L'interés del guió (fins a un màxim de 50 punts), atenent el desglossament següent:  
a) El valor cultural, la innovació, l'estil narratiu i visual, la particular visió de l'autor, la qualitat i originalitat del guió, es valoraran fins a un màxim de 40 punts.  
b) Es valorarà, fins a un màxim de 10 punts, que les protagonistes i/o la temàtica del projecte estiga vinculada a la dona.  
6.1.2. La viabilitat del projecte i la projecció empresarial i professional (fins a un màxim de 30 punts).  
La viabilitat es valorarà en funció del pla de finançament, el pressupost i els costos reals de mercat. Es valorarà la projecció empresarial del projecte i la composició de l'equip tècnic i artístic i la seua aportació en l'evolució dels professionals implicats. Es valorarà el pla de difusió en festivals, televisions i altres plataformes, així com la repercussió cultural, econòmica i social del projecte i, particularment, la seua difusió en el territori de la Comunitat Valenciana.  
  
6.1.3. La realització del procés d'animació o rodatge de la producció a la Comunitat Valenciana (fins a un màxim de 10 punts).  
El màxim de 10 punts s'atorgarà a aquells projectes el procés d'animació efectiu dels quals a la Comunitat Valenciana siga de 60 dies, en el cas dels curtmetratges, i de 120 dies, en el cas de sèries. La puntuació s'aplicarà en funció del temps del procés d'animació realitzat a la Comunitat Valenciana. Els sol·licitants hauran de presentar un pla de treball detallat on figure el temps total del procés d'animació, i on s'especifique el temps efectiu a la Comunitat Valenciana.  
  
6.1.4. La contribució cultural valenciana (fins a un màxim de 10 punts). Es valorarà que el projecte continga elements de referència a la Comunitat Valenciana i la seua cultura.  
6.1.5. Serà indispensable aconseguir almenys el 60 % dels punts totals per a poder optar a les ajudes de projectes de curtmetratge d'animació, de pilots de sèrie d'animació i de sèrie d'animació.  
6.2. Per a la valoració dels projectes de llargmetratge de ficció, animació i documental i per als projectes de sèrie documental, fins a 100 punt. Es consideraran els criteris següents:  
6.2.1. Guió: qualitat del guió i les ajudes públiques per al desenrotllament del guió rebudes (fins a un màxim de 40 punts):  
a) Qualitat del guió (amb un màxim de 25 punts).  
b) En el cas que el projecte haja rebut una ajuda pública per al desenrotllament del projecte o l'escriptura del guió per part de la Generalitat o d'una altra institució (fins a un màxim de 10 punts.  
c) Es valorarà, amb un màxim de 5 punts, que les protagonistes i/o la temàtica del projecte estiga vinculada a la dona.  
6.2.2. Viabilitat del projecte i valoració d'equips tècnics i artístics (fins a un màxim de 40 punts).  
La viabilitat es valorarà en funció del finançament consolidat (fins a un màxim de 25 punts), el seu pla de finançament i la viabilitat financera (fins a un màxim de 10 punts). La valoració de l'equip tècnic i artístic (fins a un màxim de 5 punts). En cas de coproducció, la productora haurà d'acreditar el finançament del percentatge que tinga assignat. El finançament podrà acreditar-se per mitjà de documentació sobre subvencions rebudes, contractes de televisió, avals bancaris, certificats bancaris que acrediten la disponibilitat econòmica per a afrontar el projecte, etc. Es valorarà el pla de difusió en festivals, televisions i unes altres plataformes, així com la repercussió cultural, econòmica i social del projecte i, particularment, la seua difusió al territori de la Comunitat Valenciana.  
6.2.3. Dies de rodatge de la producció a la Comunitat Valenciana (fins a un màxim de 15 punts).  
Ficció: En els projectes de ficció, el màxim de 15 punts s'atorgarà a aquells projectes el rodatge efectiu dels quals a la Comunitat Valenciana siga superior a 25 dies. Els projectes el rodatge en què la gravació que es faça a la Comunitat Valenciana siga de 15 a 25 dies obtindran 10 punts. Els projectes el rodatge dels quals a la Comunitat Valenciana siga de 5 a 14 dies obtindran 5 punts. Els rodatges inferiors a 5 dies no obtindran cap puntuació. Els sol·licitants hauran de presentar un pla de treball on figure el temps total de rodatge i les localitzacions, i en què s'especifique el temps de rodatge a la Comunitat Valenciana.  
Animació: En els llargmetratges d'animació, el màxim de 15 punts s'atorgarà a aquells projectes el procés d'animació dels quals a la Comunitat Valenciana siga superior a 250 dies. Els projectes el procés d'animació dels quals a la Comunitat Valenciana siga de 150 a 250 dies obtindran 10 punts. Els projectes el procés d'animació dels quals a la Comunitat Valenciana siga de 50 a 149 dies obtindran 5 punts. Els rodatges inferiors a 50 dies no obtindran cap puntuació.  
Documental i sèrie documental: En els llargmetratges documentals i en les sèries documentals, el màxim de 15 punts s'atorgarà a aquells projectes el rodatge a la Comunitat Valenciana dels quals siga superior a 25 dies. Els projectes el rodatge a la Comunitat Valenciana dels quals siga de 20 a 25 dies obtindran 10 punts. Els projectes el rodatge a la Comunitat Valenciana dels quals siga de 10 a 19 dies obtindran 5 punts. Els rodatges inferiors a 10 dies no obtindran cap puntuació.  
6.2.4. Utilització de l'idioma valencià (fins a un màxim de 5 punts).  
  
Per a obtindre el màxim de 5 punts, el sol·licitant haurà de certificar que la versió original del llargmetratge serà en valencià i l'idioma utilitzat pels actors en el rodatge serà majoritàriament el valencià. Una vegada realitzada la producció haurà d'acreditar-se el compliment d'este punt.  
6.2.5. Serà requisit indispensable per a optar a l'ajuda a projectes de llargmetratge de ficció, animació i documental, haver obtingut almenys 12,5 punts de valoració de la puntuació prevista en la base 6.2.1.a (qualitat del guió); els que no aconseguixen eixa puntuació quedaran exclosos. De la mateixa manera, només aquells projectes que hagen obtingut, en conjunt, un mínim de 45 punts en la valoració dels apartats 6.2.1 i 6.2.2 passaran a la valoració dels criteris previstos en els apartats següents 6.2.3 i 6.2.4 de la base 6.2. Finalment, serà indispensable aconseguir almenys el 60 % dels punts totals per a poder optar a les ajudes.  
  
6.3. La comissió avaluadora distribuirà i valorarà els projectes de manera independent en les modalitats següents i amb el percentatge següent màxim del pressupost disponible en la convocatòria:  
1) Llargmetratges, curtmetratges, pilots de sèrie i sèries d'animació (un màxim del 25 % del pressupost).  
2) Llargmetratges de ficció (un màxim del 65 % del pressupost).  
3) Llargmetratges documentals i sèries documentals (un màxim del 10 % del pressupost).  
6.4. En el cas que en alguna modalitat no s'assigne el pressupost màxim per no haver-hi suficients sol·licituds o per no aconseguir les sol·licituds la valoració mínima exigida, les economies restants podran ser assignades per la comissió avaluadora a una altra modalitat o modalitats de manera proporcional, podent en este cas superar el màxim de percentatge establit en la base 6.3.  
  
  
Sèptima. Resolució de la convocatòria. Terminis  
L'òrgan instructor elevarà la proposta de resolució definitiva a la consellera d'Educació, Cultura i Esport, que resoldrà l'adjudicació de les ajudes convocades i disposarà la seua publicació en el Diari Oficial de la Comunitat Valenciana fins al 15 d'octubre de 2014.  
  
En el cas que es produïsca alguna renúncia o es revoque o reduïsca alguna subvenció, podrà disposar-se de la quantitat resultant, però prèviament la comissió avaluadora en farà un informe, vist el qual l'òrgan instructor elevarà una nova proposta a la consellera d'Educació, Cultura i Esport, que resoldrà amb l'increment de la quantitat concedida a algun dels beneficiaris o incloent-lo en el projecte següent amb més valoració, segons modalitat, d'entre aquells que hagen obtingut un mínim del 60 % de la puntuació establida, segons les normes de la base sexta.  
  
En el cas que la convocatòria no es resolga en el termini establit anteriorment, s'entendran desestimades totes les sol·licituds, sense perjuí de l'obligació de resoldre que és competència de l'administració actuant, de conformitat amb allò que assenyala l'article 42 de la Llei 30/1992.  
Es complirà amb el que disposa l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat.  
  
Octava. Obligacions dels beneficiaris  
1. Comunicar per escrit a la Conselleria d'Educació, Cultura i Esport l'acceptació de l'ajuda en el termini dels quinze dies naturals següents a la publicació de la resolució de concessió en el Diari Oficial de la Generalitat Valenciana, segons el model d'acceptació que acompanya esta convocatòria com a annex IV. Transcorregut el termini sense rebre'n l'acceptació expressa, es declararà que ha perdut el seu dret a la subvenció concedida.  
2. Comunicar a la Conselleria d'Educació, Cultura i Esport qualsevol eventualitat o modificació que puga afectar el desenrotllament del objecte de la subvenció en el termini de deu dies des que es produïsca. Qualsevol canvi que es produïsca de caràcter substancial haurà de ser autoritzat per la consellera d'Educació, Cultura i Esport amb un informe previ de la comissió avaluadora, que podrà modificar l'ajuda concedida. La realització de canvis sense comunicació prèvia i l'autorització subsegüent podrà determinar la revocació de la subvenció, amb la devolució de l'ajuda rebuda.  
3. Finalitzar l'activitat objecte de la subvenció d'ací als anys 2014 i 2015 i l'acreditació del cost final de la producció per mitjà d'un informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes, que es regirà pel que disposen les normes de procediment previstes en la legislació vigent en matèria d'auditories, i, en tot cas, d'acord amb els articles 30 i 31 de la Llei General de Subvencions. El beneficiari haurà de realitzar un gasto local com a mínim equivalent a l'import de l'ajuda concedida per la Conselleria d'Educació, Cultura i Esport, entenent per gasto local aquell realitzat en el territori de la Comunitat Valenciana. En el cas que el gasto local siga inferior a l'ajuda concedida per la Conselleria d'Educació, Cultura i Esport, podrà disminuir-se l'ajuda concedida per a ajustar-se al gasto local realitzat. El gasto local haurà de quedar reflectit en l'informe d'auditoria. Els curtmetratges i pilots de sèrie hauran d'acreditar únicament l'import de la subvenció concedida.  
  
4. Comunicar a la Conselleria d'Educació, Cultura i Esport la data d'inici i de finalització del rodatge o la gravació.  
5. Fer constar en els títols de crèdit de la producció audiovisual i en la seua publicitat i propaganda la col·laboració de la Generalitat, incorporant-hi el logotip segons les normes d'identitat corporativa incloses en la pàgina web ?www.cece.gva.es- de la Conselleria d'Educació, Cultura i Esport.  
6. Entregar una primera còpia de la producció en CulturArts, Subdirecció d'Audiovisual i Cinematografia-IVAC, Parc Tecnològic, Leonardo da Vinci, 20, 46754 Paterna, València, tenint en compte que la convocatòria té la finalitat de fomentar una activitat d'utilitat pública o interés social, amb duració indefinida i per al compliment dels seus fins de conservació i difusió del patrimoni audiovisual valencià. Una vegada realitzada la qualificació de la pel·lícula, s'entregarà una còpia de la pel·lícula qualificada.  
Haurà d'entregar-se, si és el cas, un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés intervé el sistema fotoquímic, es podrà entregar l'interpositiu, l'internegatiu o el negatiu original més el negatiu de so sincronitzat corresponents a la versió definitiva de la producció, en el cas que s'hagen realitzat. En el cas que la versió original de la producció no siga en cap de les dos llengües oficials de la Comunitat Valenciana s'entregarà, a més, la banda negra de subtítols o el fitxer per a la inserció dels subtítols. En tots els casos en què s'aporte material de preservació, s'entregarà a més una còpia en Betacam Digital i tres DVD amb els distints idiomes (valencià i castellà, i subtitulat en anglés), si és el cas. La versió en valencià és obligatòria, a més d'una versió en castellà o amb subtítols en castellà, i una versió amb subtítols en anglés.  
  
En el cas que tot el procés es realitze per mitjà de sistemes electrònics, el material per a la preservació s'entregarà en el sistema, format i suport de més qualitat usats en la producció: per a qualitats 2 K o superiors, s'entregarà un disc dur amb els arxius d'imatge i so sense compressió; per a qualitats HD, s'entregarà una cinta HD SR i, per a qualitats PAL, s'entregarà Betacam Digital. Estos materials correspondran a la versió definitiva de la pel·lícula i als distints idiomes acceptats per a la subvenció (valencià, castellà i anglés). En tots els casos s'entregarà un DVD amb les tres versions.  
Així mateix, s'entregarà la informació tècnica de les qualitats, els formats i els suports usats al llarg de tot el procés, seguint el model que podrà omplir-se a través de la web de CulturArts (IVAC) ?www.ivac.gva.es?.  
En tots els casos s'entregarà material gràfic de promoció de la producció subvencionada si n'hi ha (cartells, fotografies, pressbooks, etc.), i s'inclourà la sinopsi i una fitxa tècnica i artística actualitzada que podrà omplir-se a través de la web de CulturArts (IVAC) ?www.ivac.gva.es?.  
En el cas d'entregar DCP, haurà d'entregar-se sense codificar per a facilitar la labor de CulturArts (IVAC).  
7. Si és el cas, comunicar per escrit la seua renúncia a l'ajuda concedida, quan no siga possible la realització de la finalitat per a la qual haja sigut concedida o el compliment de les condicions previstes en estes bases i en l'article 14 de la Llei 38/2003, de 17 de novembre, General de Subvencions.  
8. Reintegrar l'import de l'ajuda, una vegada cobrada, en els supòsits previstos en l'article 37 de la Llei 38/2003, General de Subvencions, així com el pagament dels interessos de demora des del moment del pagament de l'ajuda fins a la data en què s'acorde la procedència del reintegrament.  
9. Es d'aplicació el règim sancionador establit en el títol IV de la Llei 38/2003, General de Subvencions.  
10. Les empreses beneficiàries d'estes ajudes es comprometen a participar en totes aquelles activitats de promoció de l'audiovisual valencià organitzades per la Generalitat en què participen les obres subvencionades.  
11. Les empreses beneficiàries d'estes ajudes, pel fet de presentar-se a esta convocatòria, autoritzen la difusió de les produccions subvencionades en la pàgina web de CulturArts-IVAC i a la seua projecció en les activitats que CulturArts-IVAC organitze per a la seua promoció, i es comprometen a estar presents en estes activitats a través d'algun dels participants de l'obra (responsable de la producció, de la direcció o els intèrprets).  
12. En coordinació amb la Conselleria d'Educació, Cultura i Esport i amb CulturArts-IVAC, les empreses beneficiàries comptaran amb un representant de la Conselleria d'Educació, Cultura i Esport en totes aquelles activitats de promoció de les obres subvencionades que realitzen les productores (preestrenes, rodes de premsa, presentació de rodatges, presentació en festivals, etc.). CulturArts-IVAC posarà a disposició de totes les produccions subvencionades la sala Luis García Berlanga, de l'edifici Rialto, per a la presentació, preestrenes i rodes de premsa, en el cas que les empreses beneficiàries ho estimen convenient i sempre que la programació de la filmoteca ho permeta.  
13. Les obres subvencionades realitzaran obligatòriament una versió en valencià.  
14. El rodatge de la producció haurà de realitzar-se des de la presentació de la sol·licitud i durant els exercicis 2014 i 2015 i abans de finalitzar els terminis de justificació assenyalats en la base novena. En cas de no haver-se rodat en eixa data, es revocarà l'ajuda concedida.  
Aquelles empreses productores que, havent obtingut una subvenció, no duguen a terme la realització dels projectes subvencionats i incomplisquen els terminis de rodatge podran ser penalitzades i no podran presentar-se a la següent convocatòria d'estes ajudes, publicada després de la data de la resolució en què es declare que ha perdut el dret a la subvenció.  
15. Les obligacions que amb caràcter general establix l'article 47 del text refós de la Llei d'Hisenda Pública de la Generalitat Valenciana per als beneficiaris de subvencions amb càrrec als pressupostos de la Generalitat.  
  
Novena. Justificació del gasto  
1. Les empreses beneficiàries que obtinguen una subvenció bianual hauran d'aportar:  
a) Abans del 20 de desembre de 2014:  
Auditoria en què es justifiquen els gastos realitzats en 2014 relatius a projectes o activitats començades després de la data de presentació de la sol·licitud, per un import com a mínim igual a la part de la subvenció fixada per a eixa anualitat. En substitució de l'auditoria les empreses beneficiàries podran presentar un aval bancari per l'import de la subvenció adjudicada per a eixa anualitat. L'aval podrà ser retornat una vegada s'haja presentat l'auditoria. El gasto local a la Comunitat Valenciana haurà de quedar reflectit en l'informe d'auditoria.  
  
b) Abans del 30 de novembre de 2015, els beneficiaris hauran de complir les obligacions establides en la base octava d'esta convocatòria i presentar, segons el model de justificació que acompanya la convocatòria com a annex V, la documentació següent:  
b.1. Acreditació del cost de la producció d'acord amb el pressupost presentat en el projecte, per mitjà de l'informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes que es regirà d'acord amb les normes de procediment previstes en la legislació vigent en matèria d'auditories audiovisuals i legislació en matèria de subvencions; i que haurà de reflectir en l'informe el gasto local realitzat d'acord amb la base octava 3 d'esta convocatòria. L'auditoria podrà reflectir una reducció màxima del 30 % sobre el pressupost presentat en el projecte. En el cas que l'import de l'auditoria siga inferior al 70 % del pressupost presentat en el projecte, l'ajuda es reduirà proporcionalment. En el cas dels curtmetratges i els pilots de sèrie, haurà d'acreditar-se únicament l'import de la subvenció concedida.  
b.2. Justificant de CulturArts-IVAC d'haver depositat els materials indicats en la base octava, 6, d'esta convocatòria. En el cas d'existir deficiències en el material entregat, el beneficiari haurà d'esmenar-les i depositar en l'arxiu de CulturArts-IVAC el material o les còpies en perfectes condicions.  
b.3. Declaració actualitzada sobre subvencions sol·licitades, percebudes o concedides i pendents de percepció per unes altres administracions o institucions públiques o privades per a la mateixa finalitat, i justificar documentalment la quantia de les dites subvencions, o bé declaració del fet que la informació facilitada sobre això en la sol·licitud no ha tingut variacions des de la data de la seua presentació.  
b.4. Llista de títols de crèdit i plantilla d'informació de la producció. Informació tècnica de les qualitats, els formats i els suports emprats. Versió emplenable en línia a través de la web de CulturArts (IVAC) ?www.ivac.gva.es?.  
2. Tota la documentació justificativa haurà de dirigir-se a la Conselleria d'Educació, Cultura i Esport.  
3. En el cas que els justificants no siguen documents originals, s'acceptaran fotocòpies compulsades pel funcionari habilitat a este efecte.  
  
4. Els crèdits pressupostaris afectes a esta convocatòria, disposats i no pagats per falta de justificació o per ser esta insuficient o incorrecta, podran ser anul·lats en concloure l'exercici 2015, amb la qual cosa el beneficiari perd el dret a percebre la subvenció assignada a eixa anualitat.  
5. Els justificants que s'aporten hauran de referir-se a gastos realitzats a partir de l'1 de gener de 2014 o que es referisquen inequívocament a la producció subvencionada i que estiguen dins dels terminis marcats per la legislació vigent.  
6. La falta de justificació dels gastos determinarà la pèrdua del dret al cobrament de l'ajuda concedida.  
  
Deu. Pagament de les ajudes  
El pagament de la subvenció concedida es farà efectiu després de l'aportació per part del beneficiari de la documentació requerida en l'apartat 1 de la base novena, per mitjà de transferència bancària segons el model de domiciliació bancària presentat junt amb la sol·licitud.  
  
Onze. Documentació presentada  
Els projectes originals de la producció presentada romandran en l'expedient en poder de la Conselleria d'Educació, Cultura i Esport.  
  
  
Dotze. Altres disposicions  
1. Qualsevol alteració de les condicions tingudes en compte per a la concessió de les ajudes podrà donar lloc a la modificació de la resolució de concessió. Si l'alteració de les condicions del projecte subvencionat significa la seua reducció, la modificació serà proporcional a la minoració efectuada amb els marges establits en la base novena 1.b.1. Per al supòsit de l'obtenció d'ajudes concurrents, que siguen compatibles, la modificació només es produirà si la suma d'estes ajudes supera el cost de l'activitat subvencionada i es produïx sobrefinançament; es minorarà en este cas la quantitat que excedisca del cost final de l'activitat.  
  
2. L'import de les ajudes en cap cas podrà ser de tal quantia que, aïlladament o en concurrència amb subvencions o ajudes d'administracions públiques o d'uns altres ens públics o privats, supere el cost de l'activitat a desenrotllar pel beneficiari. Tot això d'acord amb la Llei 38/2003, de 17 de novembre, General de Subvencions, i les disposicions que la despleguen.  
Estes ajudes seran incompatibles amb unes altres ajudes o incentius a la producció concedits per la Generalitat Valenciana.  
3. Podran revocar-se les ajudes concedides a projectes que no puguen acreditar les condicions exigides per a obtindre la consideració d'obres audiovisuals i cinematogràfiques valencianes, de conformitat amb allò que disposa l'article 10 de la Llei 1/2006, de 19 d'abril, de la Generalitat, del Sector Audiovisual.  
De la mateixa manera, l'incompliment per part del beneficiari d'allò que s'ha declarat en el projecte respecte a qualsevol dels punts que es valoren en la base 6.1 i 6.2 també podrà suposar la revocació de l'ajuda concedida, la qual cosa comportarà la devolució de la subvenció.